Απόφαση του Συμβουλίου

της 10ης Ιουλίου 2000

για τη χορήγηση συμπληρωματικής μακροοικονομικής χρηματοδοτικής συνδρομής στη Μολδαβία

(2000/452/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η Επιτροπή ζήτησε τη γνώμη της Οικονομικής και Δημοσιονομικής Επιτροπής πριν υποβάλει την πρότασή της.

(2) Η Μολδαβία έχει θέσει σε εφαρμογή θεμελιώδεις οικονομικές μεταρρυθμίσεις και καταβάλλει σημαντικές προσπάθειες για τη δημιουργία αποτελεσματικής οικονομίας αγοράς.

(3) Η Μολδαβία, αφενός, και οι Ευρωπαϊκές Κοινότητες και τα κράτη μέλη, αφετέρου, υπέγραψαν συμφωνία εταιρικής σχέσης συνεργασίας η οποία ετέθη σε ισχύ από την 1η Ιουλίου 1998.

(4) Οι αρχές της Μολδαβίας συμφώνησαν με το Διεθνές Νομισματικό Ταμείο (ΔΝΤ) την εφαρμογή ενός μακροοικονομικού προγράμματος βασιζόμενου σε μία τριετή χρηματοδοτική διευκόλυνση (Extended Fund Facility), η οποία εγκρίθηκε τον Μάιο του 1996, και δήλωσαν ότι προτίθενται να συνεχίσουν την εφαρμογή του εν λόγω προγράμματος στο πλαίσιο νέας χρηματοδοτικής διευκόλυνσης.

(5) Οι αρχές της Μολδαβίας ζήτησαν χρηματοδοτική συνδρομή από τους διεθνείς χρηματοδοτικούς οργανισμούς, την Κοινότητα και άλλους διμερείς χορηγούς. Ακόμα και εάν συνυπολογιστεί η χρηματοδότηση που θα παράσχουν το ΔΝΤ και η Παγκόσμια Τράπεζα, εξακολουθεί να υπάρχει ένα σημαντικό χρηματοδοτικό άνοιγμα που πρέπει να καλυφθεί στους επόμενους μήνες, προκειμένου να ενισχυθούν τα συναλλαγματικά διαθέσιμα της χώρας και να στηριχθούν οι στόχοι οικονομικής πολιτικής που συνοδεύουν το πρόγραμμα μεταρρυθμίσεων της κυβέρνησης.

(6) Η Μολδαβία επλήγη ιδιαίτερα από την ρωσσική οικονομική κρίση και αντιμετωπίζει εξαιρετικά σοβαρά οικονομικά και κοινωνικά προβλήματα.

(7) Η χορήγηση χρηματοδοτικής συνδρομής από την Κοινότητα υπό μορφή μακροπρόθεσμου δανείου με σημαντική περίοδο χάριτος αποτελεί κατάλληλο μέτρο στήριξης του ισοζυγίου πληρωμών και ελάφρυνσης των εξωτερικών επιβαρύνσεων της χώρας στη σημερινή δύσκολη κατάσταση.

(8) Η διαχείριση της συνδρομής πρέπει να ανατεθεί στην Επιτροπή.

(9) Για την έκδοση της παρούσας απόφασης, η συνθήκη δεν προβλέπει άλλες εξουσίες από εκείνες που ορίζονται στο άρθρο 308,

ΑΠΟΦΑΣΙΖΕΙ:

Άρθρο 1

1. Η Κοινότητα θέτει στη διάθεση της Μολδαβίας χρηματοδοτική διευκόλυνση υπό μορφή μακροπρόθεσμου δανείου έως 15 εκατoμμυρίων ευρώ με πενταετή περίοδο χάριτος και μέγιστη διάρκεια δέκα ετών, η οποία αποσκοπεί να εξασφαλίσει τη βιωσιμότητα του ισοζυγίου πληρωμών της χώρας.

2. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τα αναγκαία κεφάλαια τα οποία θα τεθούν στη διάθεση της Μολδαβίας υπό μορφή δανείου.

3. Το δάνειο διαχειρίζεται η Επιτροπή σε στενή συνεργασία με την Οικονομική και Δημοσιονομική Επιτροπή και κατά τρόπο που συμβιβάζεται με κάθε συμφωνία που έχει συναφθεί μεταξύ του ΔΝΤ και της Μολδαβίας.

Άρθρο 2

1. Η Επιτροπή εξουσιοδοτείται να συμφωνήσει με τις αρχές της Μολδαβίας, μετά από διαβούλευση με την Οικονομική και Δημοσιονομική Επιτροπή, τους όρους οικονομικής πολιτικής που συνοδεύουν το εν λόγω δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3.

2. Η Επιτροπή ελέγχει σε τακτά χρονικά διαστήματα, σε συνεργασία με την Οικονομική και Δημοσιονομική Επιτροπή και μετά από συντονισμό με το ΔΝΤ, εάν η οικονομική πολιτική της Μολδαβίας συμβαδίζει με τους στόχους του παρόντος δανείου και εάν τηρούνται οι όροι που το συνοδεύουν.

Άρθρο 3

1. Το δάνειο διατίθεται στη Μολδαβία σε δύο δόσεις. Με την επιφύλαξη του άρθρου 2, η πρώτη δόση θα καταβληθεί στη Μολδαβία εφόσον υπάρχουν ικανοποιητικά αποτελέσματα από την εφαρμογή ενός προγράμματος ανώτατης πιστωτικής διευκόλυνσης που θα συμφωνηθεί με το ΔΝΤ.

2. Τηρουμένου του άρθρου 2, η δεύτερη δόση θα καταβληθεί εφόσον συνεχίζεται ικανοποιητικά η προσαρμογή της Μολδαβίας και η εφαρμογή του μακροοικονομικού προγράμματος και όχι πριν παρέλθουν τρεις μήνες από την εκταμίευση της πρώτης δόσης.

3. Τα κονδύλια καταβάλλονται στην Εθνική Τράπεζα της Μολδαβίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται με την ίδια τοκοφόρο ημερομηνία και δεν συνεπάγονται για την Κοινότητα ούτε μετατροπή προθεσμιών λήξης, ούτε ανάληψη κινδύνου συναλλάγματος ή επιτοκίου ή άλλου εμπορικού κινδύνου.

2. Εφόσον το ζητήσει η Μολδαβία, η Επιτροπή λαμβάνει τα αναγκαία μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης.

3. Μετά από αίτημα της Μολδαβίας και εφόσον οι περιστάσεις επιτρέπουν τη μείωση του επιτοκίου του δανείου, η Επιτροπή μπορεί να αναχρηματοδοτήσει το σύνολο ή μέρος του αρχικού δανείου ή να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται με τους προβλεπόμενους στην παράγραφο 1 όρους και δεν έχουν ως αποτέλεσμα την παράταση της μέσης διάρκειας του δανείου ή την αύξηση του ανεξόφλητου κεφαλαίου, υπολογιζόμενου με τις τρέχουσες συναλλαγματικές ισοτιμίες, κατά την ημερομηνία της αναχρηματοδότησης ή της αναπροσαρμογής.

4. Όλα τα έξοδα που συνεπάγεται για την Κοινότητα η σύναψη και η εκτέλεση της πράξης που προβλέπεται από την παρούσα απόφαση βαρύνουν τη Μολδαβία.

5. Η Οικονομική και Δημοσιονομική Επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.

Άρθρο 5

Τουλάχιστον μία φορά το χρόνο κατ' αρχήν μέχρι τις 15 Σεπτεμβρίου, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση της εφαρμογής της παρούσας απόφασης.

Βρυξέλλες, 10 Ιουλίου 2000.

Για το Συμβούλιο

Ο Πρόεδρος

H. Védrine

(1) ΕΕ C 376 E της 28.12.1999, σ. 38.

(2) Γνώμη που διατυπώθηκε στις 4 Μαΐου 2000 (δεν έχει ακόμα δημοσιευθεί στην Επίσημη Εφημερίδα).